钦定古今图书集成/理学汇编/学行典/第070卷 > 《周子通书》。 > 《诚上》
## 钦定古今图书集成/理学汇编/学行典/第070卷 > 《周子通书》。 > 《诚上》

诚者圣人之本

〈注〉诚者至实而无妄之谓天所赋物所受之正理也人皆有之而圣人之所以圣者无他焉以其独能全此而已此书与太极图相表里诚即所谓太极也

大哉乾元万物资始诚之源也

元，始也。资，取也。言乾道之元，万物所取以为始者，乃实理流出，以赋于人之本，如水之有源，即《图》之阳动也。

乾道变化各正性命诚斯立焉

“天所赋为命，物所受为性” ，言乾道变化而万物各得受其所赋之正，则实理于是而各为一物之主矣，即《图》之阴静也。

又

元亨诚之通利贞诚之复

《通》者，方出而赋于物，善之继也；《复》者，各得而藏于己，性之成也。